text: Linak præsenterer rekordoverskud
  19 november 2014 kl. 19.29
  Den sønderjyske Linak-koncern har leveret sit bedste regnskab nogensinde med et overskud på 379 millioner kroner i det seneste regnskabsår.
  Virksomheden, der har hovedkvarter i Guderup på Als, var hårdt ramt af finanskrisen og måtte afskedige 250 medarbejdere. Siden er udviklingen vendt, og Linak står nu godt rustet i konkurrencen på markedet for hæve/sænke borde og senge.
  Linaks regnskabsår slutter med udgangen af juni, og overskuddet i 2013/14 på 379 mio. kr. før skat er en pæn forbedring i forhold til året forinden, der bød på et plus på 337 mio. kr.
  Det er ikke mindst en stigning i salget på knap 10 pct. på det attraktive amerikanske marked, der har medvirket til det positive resultat, skriver finans.dk.
  Resultat er godt nyt for beskæftigelsen på Als.
  Hele Linak-koncernen beskæftiger i øjeblikket i alt 1.600 i 35 lande, og heraf omkring 900 i Danmark.
  Ejer og direktør Bent Jensen har tidligere i bl.a. Jyllands Posten udtalt, at Linaks arbejdspladser så vidt muligt skal bevares i Danmark. Sådan er tankegangen på Linak, og den filosofi har de tænkt sig at holde fast i på Als.
  Se artikel på finans.dk om Linaks rekordregnskab
  